SCB เด้ง 3% โบรกคาดขาย SCBAM บุ๊กกำไร 4.2 หมื่นล้าน-เลื่อนดีล “บิทคับ” ต้นทุนต่ำลง
SCB เด้ง 3% โบรกคาดขาย SCBAM บุ๊กกำไรราว 2.7-4.2 หมื่นล้าน-เลื่อนดีล “บิทคับ” อาจทำให้ต้นทุนซื้อต่ำลงหลังจากราคาคริปโตมีการเปลี่ยนแปลงลดลง แนะนำ "ซื้อ" SCB ราคาเป้าหมาย 140 บาท
11 ก.ค. 2565

ผู้สื่อข่าวรายงานว่าวันนี้ (11 ก.ค. 65) ราคาหุ้น บริษัท เอสซีบี เอกซ์ จำกัด (มหาชน) หรือ SCB ณ เวลา 11:55 น. อยู่ที่ระดับ 101.50 บาท บวก 2.75 บาท หรือ 2.78% สูงสุดที่ระดับ 102.00 บาท ต่ำสุดที่ระดับ 99.50 บาท ด้วยมูลค่าการซื้อขาย 1.00 พันล้านบาท

บล.ทรีนีตี้ ระบุในบทวิเคราะห์ (11ก.ค.65) ว่ามีมุมมองบวกต่อกระแสข่าว SCBX พิจารณาขาย บลจ.ไทยพาณิชย์ (SCBAM) ธุรกรรมอาจมีมูลค่า 1,000-1,500 ล้านดอลลาร์สหรัฐ (เทียบค่าเงินบาทปัจจุบันจะอยู่ที่ราว 3.6-5.4 หมื่นล้านบาท) แต่ยังไม่มีรายละเอียดในด้านสัดส่วนและระยะเวลาขาย รวมถึงข้อตกลงทางธุรกิจอื่นๆ
อย่างไรก็ตาม หากประเมินการขายในสัดส่วน 100% ด้วยราคาตามข่าว SCB จะมีกำไรหลังหักภาษีอยู่ที่ราว 2.7 – 4.2 หมื่นล้านบาท แต่จะทำให้ส่วนแบ่งกำไรจาก SCBAM หายไปราว 1.6 พันล้านบาท หรือคิดเป็นราว 3.4 – 3.7% ของประมาณการกำไร SCB ในปี 65-66 ที่ทำไว้ ขณะที่จะต้องพิจารณาถึงข้อตกลงอื่น อาทิ การใช้ช่องทางของ SCB ในการขายผลิตภัณฑ์ ซึ่งจะทำให้ SCB ได้ค่าธรรมเนียมมาชดเชยกำไรที่ลดลงจาก SCBAM ได้บ้าง สำหรับภาพรวมฝ่ายวิจัยจึงมองข่าวนี้เป็นปัจจัยบวก
ขณะที่ดีล BITKUB เลื่อนออกไปตามที่ทาง SCB แจ้งตลาดฯ เรื่อยๆ โดยการเข้าลงทุนใน BITKUB ซึ่งก่อนหน้าได้แจ้งว่าธุรกรรมจะเสร็จสิ้นในไตรมาส 1/2565 ซึ่งปัจจุบันยังอยู่ระหว่างกระบวนการสอบทานธุรกิจ และหารือกับหน่วยงานกำกับดูแลที่เกี่ยวข้อง โดยมีการขยายเวลาการเข้าทำธุรกรรมออกไปจากกำหนดการเดิม
โดยมองว่าประเด็นดังกล่าวเป็นบวกต่อทาง SCB เช่นกัน เนื่องจากเดิมทาง SCB จะเข้าลงทุนในสัดส่วน 51% ในมูลค่า 1.78 หมื่นล้านบาท ในช่วงเวลาที่ตลาดคริปโทฯ กำลังเติบโตสูงทั้งในแง่ของราคาซื้อขายเหรียญต่างๆ และมูลค่าการซื้อขาย ขณะที่ปัจจุบันสถานการณ์มีการเปลี่ยนแปลง ซึ่งทำให้อาจต้องมีการปรับเปลี่ยนสมมติฐานในการประเมินมูลค่า SCB อาจใช้เงินลงทุนน้อยลงได้ ซึ่งปัจจุบันเรายังคงแนะนำ “ซื้อ” SCB และยังคงราคาเป้าหมายที่ 140 บาท
 